Mees gesoekte verdagtes in Welkom aangekeerArgieffoto Daniel Kock (45) en sy vrou, Stephanie Kock (49) is in Welkom in die Vrystaat in hegtenis geneem op aanklag van bedrog. “Die twee persone is verlede week by ŉ huis in Welkom in hegtenis geneem,” het kapt. Stephen Thakeng, woordvoerder van die polisie, gesê. Kapt. Wouter Jerling en kapt. Bennie Strydom van die Welkom-speurspan het op 5 Julie omstreeks 19:00 die egpaar in hegtenis geneem. “Hulle word daarvan verdink dat hulle betrokke was by verskeie sake van bedrog in verskillende dorpe. Hulle het verskillende dorpe besoek, ŉ huis gehuur en pamflette uitgedeel om hul dienste te adverteer. Sodra hulle ŉ voornemende koper gekry het, het hulle weer verdwyn.” Daniel word verbind met sewe sake in Park Road, Humewood, Jeffreysbaai, Da Gamaskop, Welkom, Richardsbaai en Wesselsbron tussen 2012 en 2017. Stephanie word verbind met drie sake van Jeffreysbaai en een van Park Road. “Die egpaar het op 7 Julie in die hof verskyn en hulle het in aanhouding gebly. Hulle moet op 14 Julie weer in die hof verskyn,” het Thakeng bygevoeg. “Die twee betrokke speurders word geloof dat hulle so vinnig reageer het nadat hulle ŉ wenk ontvang het,” het kol. Christo van der Merwe, bevelvoerder van die speureenheid in Welkom, gesê. “Ons beskou hierdie inhegtenisnemings as ŉ deurbraak en bedank die besorgde inwoners van Welkom wat die polisie in kennis gestel het van hierdie verdagtes.”